***Pandemia de coronavirus***

 Am preluat mandatul în timpul pandemiei de coronavirus. Aici au fost multe hotărâri de luat într-un timp scurt. Dacă ar fi să caracterizez în vreun fel aș spune că a fost o perioadă în care a fost esențial ca noi, autoritățile, să avem viteză de reacție.

Am avut de gestionat situații legate de lipsa locurilor în spitale, de vaccinare și de analize PCR. Au fost marcate mai multe premiere în județul Argeș. Vaccinarea drive, direct din mașină, dar și evenimentul “Caravana vaccinării”, organizat pentru ca oamenii să se poată informa și să le poată pune întrebări direct medicilor. 8 doctori cu specializări diferite, au mers la Caravană și au explicat importanța vaccinării.

Cu ajutorul echipelor mobile au fost vaccinate persoane care altfel ar fi trebuit să parcurgă kilometri mulți până la un centru. Aceste echipe au fost concetrate mai întâi în zone greu accesibile, apoi cerute de autoritățile locale în mai multe comune și orașe din județ.

Persoanele nedeplasabile au fost vaccinate acasă de către medicii de familie.

Testarea a fost încă o piatră de încercare. Suprasolicitat, Serviciul de Ambulanță Argeș făcea față cu greu apelurilor de testare, iar oamenii așteptau chiar și 48 de ore ca să ajungă la ei o echipă. Am înființat atunci primul call-center din județ la care argeșenii să poată suna și să fie ghidați spre locuri de testare, prin programe gratuite. Timp de o săptămână, 140 de voluntari au participat la o activitate organizată de Instituția Prefectului la Direcția de Sănătate Publică Argeș. A fost un efort uriaș. I-am felicitat la acel moment și vreau să o fac și acum. Am premiat spiritul civic și știu că deblocarea situației fără munca voluntarilor nu ar fi fost posibilă. Și nu mă laud eu, îi laud pe ei spunându-vă că au fost și alte orașe în țară în care s-a încercat funcționarea unor astfel de locații, dar nu au avut eficiența din Argeș tocmai din lipsă de personal.

Deschiderea unor centre de evaluare a fost o altă măsură menită să ridice presiunea pusă pe unitățile de primiri urgențe.

În Argeș au funcționat 5 astfel de centre unde au fost primiți bolnavii cu simptome ușoare ale bolii și pentru care a fost suficientă internarea de-o zi.

La acest moment, România nu mai este sub stare de alertă din cauza acestui virus. Măsurile de prevenție sunt recomandate în continuare, partea de testare încă poate fi făcută de Serviciul de Ambulanță Argeș, iar persoanele diagnosticate și care necesită internare sunt îngrijite în secții de boli infecțioase și pneumolgie. ATI, pentru cazurile grave.

***Campanie de prevenire a leziunilor precanceroase colorectale***

 Prevenția este extrem de importantă. Suntem parteneri ai unui program ce poate salva multe vieți- prevenirea și diagnosticarea precoce a leziunilor precanceroase colorectale. Cancerul de colon este pe primul loc al afecțiunilor canceroase în Argeș. Când a fost făcută documentarea, a reieșit că 12 500 de argeșeni cu vârste de la 50 de ani până la 74 de ani pot beneficia de acest program.

A început din Câmpulung și mai multe comune, iar treptat medicii care participă au fost înlocuiți cu colegi de-ai lor din alte zone ale județului în așa fel încât să poată avea acces la testare persoane din mai multe locuri.

Municipiul Pitești a intrat în programul de prevenție la cererea celor care ne-au scris și și-au exprimat această dorință.

Este un test care nu poate fi făcut nici în spitale, nici în privat. O metodă invazivă pentru care recoltarea este făcută acasă, de către pacient. Și la fel de important este faptul că, acolo unde există probleme, prin acest program, pacienții merg mai departe, la medici, primesc tratamente și alte investigații necesare, chiar și cei neasigurați.

În Argeș s-a ajuns la 6500 de persoane testate prin acest program la care participă acum 14 medici din: Bogați, Topoloveni, Botesti. Costești, Cuca, Bughea de Jos, Cosesti, Curtea de Arges, Mioveni și Pitești.

Au fost două serii ale campaniei, fiecare cu o perioadă de câte 6 luni. În prima, județul Argeș a fost pe primul loc la numărul persoanelor testate, iar acum suntem pe locul al doilea, după județul Prahova.

În luna ianuarie, începe o altă serie și vor fi incluși alți medici. Mai există disponibilitate de a testa încă 6000 de oameni, un număr important și la care ar fi păcat să nu ajungem.

***Serviciul de Permise și Înmatriculări***

Examenul pentru obținerea permisului de conducere, un subiect despre care discutăm împreuna de un an încoace. În luna decembrie a anului 2021, timpul de așteptare între proba scrisă și proba practică era de 3 luni. În mare parte, această situație a fost creată de lipsa de personal și cum angajările nu pot fi făcute de pe o zi pe alta, a fost nevoie să găsim alte soluții care să deblocheze lucrurile. Și am reușit!

Am apelat la ajutorul unor examinatori din județele învecinate, Brașov, Olt și Vâlcea, care i-au suplimentat pe polițiștii din Argeș.

Au fost făcute examinări și sâmbăta, cel puțin o dată pe lună. Situația s-a detensionat mai întâi la Pitești. Iar, apoi am insistat pe Curtea de Argeș și Câmpulung.

 În tot acest timp au fost făcute și o parte din angajările necesare. Iată situația actuală a timpilor de așteptare:

-Pitești- 28 de zile

-Curtea de Argeș- o lună

-Câmpulung- o lună și jumătate

***Serviciul Public Comunitar de Pașapoarte Argeș***

A fost un an plin la Serviciul de Pașapoarte. Au fost emise peste 40 de mii de pașapoarte și pentru asta s-a lucrat în program prelungit. A fost un val mare de solicitări încă din iarna anului 2021. Timp de cinci luni, pentru a face față, angajații de la Pașapoarte au lucrat pe două schimburi, de la ora 8 la ora 20. Acum programul a revenit la normal.

Vă reamintesc că, pentru a obține pașaportul, este necesară programarea online.

***Sprijin pentru persoanele refugiate***

Începutul anului 2022 a fost marcat de declanșarea conflictului armat în Ucraina. Din țara vecină au sosit la graniță multe persoane care aveau nevoie de sprijin. În județul nostru sunt, la acest moment, 196 de persoane care au venit din Ucraina.Aș vrea să fac o mențiune importantă, numărul este fluctuant pentru că județul nostru este unul de tranzit. Primele activități de strângere a donațiilor s-au desfășurat cu sprijinul Crucii Roșii Argeș.

 Holul Instituției Prefectului Argeș a fost locul în care voluntarii au primit donații ce au ajuns apoi la cei în nevoie. Acum, în România există un program de sprijin pentru refugiații ucraineni.

În contextul situației din Ucraina, Instituția Prefectului județul Argeș a monitorizat situația decontării cheltuielilor cu hrana și cazarea pentru cetățenii proveniți din zona conflictului armat. Deconturile au fost întocmite și certificate de către autoritățile publice locale și au fost fost făcute din bugetul Inspectoratului pentru Situații de Urgență Argeș.

***Programe sociale***

Instituția Prefectului a desfășurat activități pentru implementarea mai multor programe sociale în Argeș. Unul dintre ele este Programul Operațional Ajutorarea Persoanelor Defavorizate (POAD) prin care au fost distribuite 39.781 pachete cu alimente.

La fel de importante sunt măsurile de sprijin pentru mame din categorii defavorizate. Până acum, au fost identificate în județul Argeș 138 de mame care îndeplinesc condițiile impuse ca să beneficieze de tichetul social în valoare de 2000 de lei. Dosarele au fost transmise către Ministerul Investițiilor și Proiectelor Europene. Prin acest program sunt sprijinite financiar mamele cu dizabilități, cele care sunt în situații critice de viață,care primesc venitul minim garantat sau alocația de susținere a familiei. Măsura se aplică dacă au născut în 2022.

Suntem parteneri ai Centrului Filia într-un proiect care are ca scop îmbunătățirea intervenției autorităților în domeniul siguranței și sănătății femeilor din comunități sărace. Au fost mai multe întâlniri în zone cunoscute cu probleme din acest punct de vedere.

Persoanelor care fac parte din categoria celor vulnerabile li s-a explicat ce drepturi legale au, dar și cum pot fi sprijinite de stat dacă sunt într-o situație de violență domestică sau abuz de vreun fel.

***Comisia mixtă de control în școli***

Din luna Mai funcționează, prin ordin de prefect, comisia mixtă de control în școli. Fac parte toate instituțiile cu atribuții în domeniu și deja au fost multe sesizări,unele chiar direct la Instituția Prefectului.

În luna septembrie, prin petiții depuse la Inspectoratul Școlar, au fost părinți care s-au plâns de programul de funcționare a claselor la Liceul Zinca Golescu. Clădirea este încă în lucru și conducerea a fost nevoită să se adapteze situației. Am atras atenția încă de la începutul anului școlar asupra situației de la Zinca.

La Mălureni avem o alta situație specială! Erau două microbuze școlare în comună. Unul s-a stricat și a afectat două școli, Zărnești și Bunești. Pentru ca elevii să nu învețe în clase simultane, s-a decis să funcționeze în felul următor: elevii claselor a doua și a patra de la Zărnești, merg la Bunești. Cei de la grupa pregătitoare și clasele întâi și a treia, sunt duși de la Bunești la Zărnești. Pentru acestă modificare a fost nevoie și de schimbarea orarului. Cursurile încep de la 8.30 astfel încât să fim siguri că toți elevii sunt aduși la timp. Se va reveni la normal atunci când un alt microbuz îl va înlocui pe cel stricat.

Sunt și alte tipuri de solicitări care se referă fie la comportamentul nepotrivit al unor cadre didactice, fie al unor elevi.

La Liceul Tehnologic din Stâlpeni este o anchetă a poliției după ce mai mulți elevi au reclamat o persoană fizică pentru abuz emoțional. Este vorba despre un incident care a avut loc într-o sală de clasă. Părintele unui elev a mers să intervină într-o ceartă pe care copilul lui a avut-o cu un coleg.

În școli nu ne facem dreptate singuri. Este un lucru pe care ar trebui să îl înțeleagă toți cei implicați.

Inspectoratul de Poliție Argeș a verificat 138 de autovehicule folosite pentru transportul școlar. 70 dintre ele chiar au fost oprite în trafic pentru control.

Jandarmeria Argeș a aplicat 23 de sancțiuni pentru fumat în incinta unor unități de învățământ și alte 5 sancțiuni pentru încălcarea normelor de conviețuire socială, a ordinii și liniștii publice. Autorii celor 28 de contravenții sunt elevi.

***Litigii***

Instituția Prefectului Județului Argeș este parte în peste 1000 de dosare care sunt pe rolul instanțelor, cele mai mult de domeniul fondului funciar.

Din ianuarie și până în septembrie anul acesta au fost înregistrate 23.222 acte administrative, pentru exercitarea controlului de legalitate. 65 dintre ele au fost apreciate ca nelegale, 40 au fost revocate de către emitenți. 20 de acte administrative au fost atacate în instanță.

Cel mai discutat proces de acest gen este, de departe, cel cu primarul municipiului Câmpulung Muscel. Am constatat cu regret cum Bulevardul Pardon a fost folosit pentru a fi aruncate injurii și atacuri politice când, în realitate, tot ce s-a făcut nu a fost o alegere, ci o obligație legală. Orice autorizație de construcție care nu are avizele, pe care inspectorii ISC o consideră nelegală, va fi atacată în instanță.

Din păcate, avem o altă situație de nelegalitate tot la Câmpulung.

Primăria a emis o autorizație de construire a unui bloc de locuințe sociale fără să obțină înainte multe dintre documentele obligatorii în astfel de cazuri. Nu o spun eu, ci este scris negru pe alb într-o adresă venită de la Inspectoratul Județean în Construcții pe data de 25 august 2022. Primarul municipiului Câmpulung Muscel a fost amendat cu 10 mii de lei pentru fapte ce constituie contravenții la normele legale privind autorizarea executării lucrărilor de construcții. Inspectorii spun că autorizația de construire a fost emisă în afara termenului legal, că cererea pentru emiterea autorizației nu conține lista avizelor, acordurilor, studiilor de specialitate, că nu a fost solicitat avizul serviciului deconcentrate al autorității centrale privind protecția sănătății populației și cel al M.A.I Poliția Locală- Biroul Rutier. Pe 27 septembrie am cerut instituției de control să îmi transmită dacă sunt lucruri ce pot fi remediate pentru că intenționam să nu mai ajungem în instanță. Răspunsul a fost negativ! “Vă comunicăm faptul că au fost constate neconformități care nu pot fi remediate prin completare”, a spus Inspectoratul Județean în

Construcții. Am ajuns în aceeași situație de care m-am lovit și în 2021, cu bulevardul.